มีโอกาสไปแม่สาย ได้แวะร้านเชฟบุญนำ หลังจากที่ไม่ได้ไปนาน ร้านเปลี่ยนแปลงไปนิดหน่อย โต๊ะเยอะขึ้น เมนูใหม่ๆก็เยอะขึ้น รสชาติอาหารยังคงอร่อยเด็ดเหมือนเดิม แถมการตกแต่งจานอาหารดูจะหรูหรามากขึ้นด้วย ราคาก็ไม่แพงเหมือนเดิม 

คราวนี้ที่ไป ได้ลองชิมหลายเมนู
-ยำถั่วพู 120฿ รสชาติครบรส เปรี้ยวหวานเค็มมันเผ็ดกำลังดี ใส่หมึก กุ้ง หมูสับมาเต็มๆ ไม่หวงเครื่อง เสิร์ฟพร้อมไข่ต้ม อร่อยเข้ากันไปเลย
-ยำหัวปลีปลาทอด คิดว่าจะยำเหมือนยำตามร้านทั่วไป แต่ยำหัวปลีร้านบุญนำ จะยำคล้ายๆ ยำถั่วพู รสชาติใกล้เคียงกัน เสิร์ฟพร้อมกับไข่ต้มและ ปลาชุบแป้งทอดชิ้นใหญ่อีก2ชิ้น ราคานับว่าถูก จาน120฿ แต่มาจานใหญ่ เหมือนกินสเต็กปลากับยำหัวปลีเลย
-ข้าวผัดสเปน เป็นข้าวสีเหลือง(น่าจะเป็นผงกระหรี่)ที่ผัดมากับของทะเล หมึก กุ้ง หอยแมลงภู่ รสชาติเหมือนข้าวผัดทั่วไปแต่มีกลิ่นเครื่องเทศและผงกระหรี่ (60฿)
-ข้าวเหลืองหมูทอด จานนี้ตัวข้าวรสขาติเหมือนข้าวหมกไก่ มีหมูชุบเกล็ดขนมปังทอดชิ้นโตมาก!! โปะมาบนข้าว ทานคู่กับน้ำจิ้มเปรี้ยวหวาน ตัดเลี่ยนดี (50฿)
- กุ้งแม่น้ำอบชีส กุ้งแม่น้ำไซส์ใหญ่กลางๆ ท็อปด้วยชีสเยิ้มๆร้อนๆ เครื่องเทศอื่นและผักต่างๆ เวลาทานบีบมะนาวลงบนกุ้ง จะได้รสชาติเปรี้ยวๆตัดความเลี่ยนของชีส และทำให้กลิ่นชีสชัดขึ้น จานนี้รู้สึกแพงไปหน่อย กุ้ง3ตัว ขนมปังกระเทียม มันบด 200฿ แต่รสชาติอร่อย กุ้งสดดี ชีสบึ้มมาก ราคานี้พอยอมรับได้
-ก๊อดฟาเธอร์ เนื้อหมูชิ้นใหญ่มากๆ ห่อชีส แล้วชุบแป้งทอด วางมาบนสปาเก็ตตี้หมูสับซอสมะเขือเทศ จานนี้คุ้มและอร่อยมาก เนื้อหมูทอด กรอบนอกนุ่มในชีสเยิ้ม กินกับสปาเก็ตตี้รสเปรี้ยวหวานเค็ม ตัดกันดี(120หรือ150฿ จำราคาไม่ได้)
- สเต็กหมูธรรมดา (89฿) เนื้อหมูชิ้นหนาและใหญ่ หมักรสขาติได้หอมอร่อย เนื้อนุ่ม น้ำราดสเต็กเป็นแบบพริกไทยดำ หอมและรสชาติดี เนื้อสเต็กเสิร์ฟมาบนมันบดเนื้อเนียน จานนี้ถูกมากๆ 
- สปาเก็ตตี้สุกี้แห้ง ลองสั่งจานนี้เพราะเห็นในเมนูเขียนว่าเป็นจานซิกเนเจอร์ของร้าน หน้าตาคือสุกี้แห้งมีเครื่องเป็นกุ้ง หมึก และจากที่เป็นวุ้นเส้น จะใช้เป็นสปาเก็ตตี้แทน เรื่องรสชาติ อร่อยอีกเช่นเคย (60฿)

ค่าเสียหายไป5คน อาหาร9อย่าง น้ำเปล่า โค้กขวดใหญ่ น้ำแข็ง จ่ายไป พันนิดๆ อิ่มกันท้องแตกมากค่ะ 555

บอกคำเดิมเลยค่ะ ว่าไปแม่สาย แล้วหิวหรือนึกอยากทานอาหารฝรั่ง ไทย จีน ร้านนี้ไม่ผิดหวัง แม้ร้านจะดูธรรมดา แต่อาหารรสชาติอร่อยจริง ราคาก็คุ้มค่าทั้งปริมาณ รสชาติ และคุณภาพค่ะ